La CUP rebutja que una convocatòria d'eleccions al Parlament pugui ser la resposta a la sentència de l'1-O i preveu que els catalans puguin anar a les urnes la primavera del 2020. En una entrevista a Catalunya Ràdio, la membre del secretariat nacional de la CUP Eulàlia Reguant ha explicat que si la sentència és a la tardor, no creuen que uns comicis puguin aportar res en concret com a reacció, però considera que, tal com va la legislatura, pot ser que arribin a la primavera. Reguant ha negat que la seva formació pugui arribar a entrar en un govern de concentració pel "simple fet de la sentència", però sí que podria fer-ho si es posa sobre la taula "l'avenç en l'exercici efectiu de l'autodeterminació" i es deixa de banda "el simbolisme". D'altra banda, els anticapitalistes han reclamat a l'executiu de Torra un gir de 180 graus en les seves polítiques per a poder donar suport als pressupostos de l'any vinent. Després que les bases de la CUP ratifiquessin la ponència estratègica 'Combatem la resignació, preparem-nos per tornar-hi', Reguant ha explicat que reflexionen com ha de ser una candidatura anticapitalista i independentista en unes previsibles eleccions catalanes en els pròxims mesos. La membre del secretariat nacional ha detallat que és en aquest punt en què es plantegen si aquesta candidatura podria entrar al Govern, només en cas que es facin avanços en l'exercici efectiu de l'autodeterminació i les polítiques socials. "No ens plantegem entrar en un govern com el d'ara", ha carregat Reguant. L'exdiputada ha assenyalat que intentaran estendre la mà al Govern perquè canviï les seves polítiques. En aquest sentit, ha explicat que es poden pensar aprovar els pressupostos si hi ha un canvi en les polítiques socials i portin "fins al límit" les competències que "mai ningú ha volgut portar". Ha posat d'exemple la llei contra l'homofòbia, aprovada el 2014 i encara sense reglament, o "l'operació estètica" de la regulació del preu del lloguer. El document que han aprovat les bases de la CUP inclou la possibilitat que els diputats puguin repetir en el càrrec dos mandats, i no un. Reguant ha rebutjat que aquesta idea estigui pensada per cap persona en concret, com David Fernández. Sobre la possibilitat que ella mateixa es posés al capdavant de la CUP, Reguant ha dit que no s'ho ha plantejat fins ara.

Summary: La CUP rebutja unes eleccions com a resposta a la sentència i les preveu a la primavera del 2020


Prop de mig miler de tarragonins s'han congregat aquest diumenge al matí a les portes dels col·legis electorals on van votar l'1-O en una jornada reivindicativa de caire festiu, sense incidents. Els col·legis s'han omplert d'urnes, llaços grocs, murals i cartells simbòlics indicant que en aquell punt es va poder votar. Durant tot el dia ha imperat una estampa de serenor molt diferent a la que alguns d'aquests col·legis van viure ara fa un any enrere, especialment a l'entorn de la plaça Imperial Tarraco, com l'IES Tarragona, un dels punts de més tensió -i més ferits- durant les càrregues policials. La Imperial Tarraco ha esdevingut el punt de rencontre i inici d'una mobilització fins a un altre institut de l'extraradi, l'IES Comte de Rius, on també van registrar-se danys per la intervenció policial durant l'1-O i que ha servit de punt i final de la jornada. Des de la Plataforma 1 d'octubre es valora molt positivament el desenvolupament dels actes d'aquest diumenge i ja es pensa en accions per aquest dilluns que no es volen desvetllar. "Demà passaran moltes coses", ha avançat una representant de la plataforma. "La intenció era retrobar-nos a les escoles des d'on s'havia defensat l'1 d'octubre i el cap de setmana previ; a Tarragona van haver-hi 17 col·legis i avui en volíem destacar 5, però al final han acabat sent-ne més perquè espontàniament s'han afegit concentracions; ha estat un acte maco en el qual han sortit molts sentiments", ha dit la jove, des de l'IES Comte de Rius, al barri de Sant Pere i Sant Pau. "Als barris també hi va haver violència i repressió, no els podem oblidar; és un dia reivindicatiu i també festiu, celebrem que vam plantar cara a un estat", ha sentenciat.  La jornada ha arrencat puntualment a les onze del matí. Els primers que es concentraven a l'Institut Tarragona quedaven sorpresos en trobar-se amb un fulletó en el qual s'informava que la direcció del centre no havia permès la seva obertura per a aquest acte de record de l'1-O. En Jesús Baduell és un dels que s'hi ha acostat aquest matí. No oblida els cops i com li van trencar dues costelles. La seva denúncia no ha prosperat. No es va poder identificar el policia que el va agredir. "En tinc molt mal record, vam oferir resistència passiva i va ser tractats com s'ha vist a les televisions, però no se n'ha fet una difusió àmplia, s'ha amagat", ha lamentat. Rememora l'1-O amb "serenitat", diu. "No serà un objectiu fàcil -la independència-, però cal aprofitar aquesta onada que ha quallat a la població, que crec està més convençuda que els propis polítics; no podem defallir, hi hem de ser tots i això no pot parar", ha conclòs. Mentrestant, un grup de persones dipositava margarides grogues i llaços a la tanca de l'institut, una imatge que s'ha reproduït a la resta de col·legis. Desenes i desenes de tarragonins s'han concentrat en espais com l'antiga fàbrica Chartreuse, els instituts Martí i Franquès, Pons d'Icart o al Tarragona, on uns nens han estat els encarregats de penjar el cartell que acredita que allí s'hi va votar.  Després de les concentracions als respectius col·legis, els participants s'han congregat a la Imperial Tarraco des d'on ha arrencat una manifestació, amb crits d'"independència" i "1 d'octubre, ni oblit ni perdó", fins a l'Institut Comte de Rius. En aquest centre els efectius de la policia espanyola van trencar el vidre de l'entrada i es van endur els deu ordinadors de la biblioteca. També van esbotzar portes i armaris davant la sospita que allà s'hi podia ocultar material del referèndum. Avui molts encara recordaven aquell moment. Les urnes, però, avui han tingut un altre ús. De guardiola per a donatius a la caixa de resistència a canvi d'un refresc.

Summary: Mig miler de tarragonins es concentren als col·legis electorals per rememorar l'1-O


Algunes colles han criticat la mesura que ha pres l'Ajuntament en una desfilada amb 100.000 persones de públic ACN Castell-Platja d'Aro.-Platja d'Aro (Baix Empordà) ha tornat a ser el centre de festa i les disfresses. La rua de Carnaval més multitudinària de les comarques gironines s'ha tornat a omplir de gent per veure les 66 carrosses que han recorregut els carrers de la localitat. Unes carrosses que han tornat a tenir temàtiques ben diferents, però que aquest any compartien una mateixa característica, a cap d'elles hi havia begudes alcohòliques durant el recorregut. La prohibició per part de l'organització ha aixecat polseguera, ja que mentre que alguns figurants ho veuen amb bons ulls, altres han criticat la mesura i pensen que "és excessiva" i n'hi havia prou prohibint l'alcohol als conductors. La majoria de carrosses en duien, però no han consumit durant la desfilada. Com cada any l'Avinguda Cavall Bernat de Platja d'Aro ha convocat milers de persones que no s'han volgut perdre una de les rues de Carnaval més emblemàtiques de les comarques de Girona. A les quatre de la tarda ha sortit la primera de les 66 carrosses que han vestit de festa la localitat. Al darrere han anat desfilant les diferents colles que han tingut la sort de poder participar en aquesta rua, una de les més sol·licitades, i en la que cada any desenes de comparses es queden fora malgrat la seva voluntat de ser-hi. Però aquest 2020, a banda de la festa la de Platja d'Aro ha estat notícia per una altra novetat, la prohibició de beure alcohol durant el recorregut que fan les colles. Una decisió que també s'ha pres en altres localitats com Palafrugell o Sant Feliu de Guíxols i que segons l'ajuntament busca una "millor imatge" i fer "més segur" aquest esdeveniment "tan important per la localitat". En canvi, alguns dels participants no ho acaben de veure igual de bé, ja que consideren que no hi ha cap perill "si es fa amb una certa moderació". En Joan Fernández és un dels integrants de la Ruta Colla 66 de Sant Climent de Peralta, una de les que més anys fa que desfilen a Platja d'Aro. Aquest és el 20è aniversari de la colla i van disfressats d'ampolles de cava. En Joan considera que la mesura era "necessària" per als conductors ja que s'acumula molta gent als costats, però veu "excessiu" estendre-ho a la resta de la colla. "Nosaltres ens dediquem a fer festa i mai hem tingut cap problema amb la beguda. Caldria fer coreografies obligatòries per evitar la imatge lamentable de participants amb el got a la mà. Nosaltres bevem lo just per perdre la vergonya", assenyala.  Des de l'Ajuntament, però, defensen la mesura. La regidora de Turisme, Jenny Xufré, explica que ja fa anys que a les bases es deixa clar que no es pot beure alcohol a la desfilada, però reconeix que aquest 2020 hi ha posat més la banya en aquest sentit. "El més important del Carnaval són les disfresses, les carrosses i la gent. Va molt més enllà de desfilar o no amb alcohol", explica Xufré. Abans i després  Si el que es pretenia era que les carrosses no portessin alcohol no s'ha aconseguit. I és que la majoria de les comparses portaven cerveses i licors, si bé és cert que han evitat beure durant l'estona que estaven desfilant. "Suposo que els que li importa realment a l'ajuntament és que no es vegi la imatge de gent beguda desfilant, i en aquest sentit hi estem a favor", explica en Joan Hernández. Una opinió que comparteix el cap de la colla de Corçà (Baix Empordà) Sense Vàlvules, Jordi Bofill, que considera que la mesura és "excessiva". "Entenem que no és bo que gent que no sap beure faci un espectacle lamentable. Això no és bo per a ningú", assegura. Amb tot, Bofill dona per fet que "és molt difícil de controlar i que qui vulgui continuar bevent ho seguirà fent". La "meca" dels carnavals gironins Tant en Jordi com en Joan han coincidit en què el de Platja d'Aro és "la millor rua" de les comarques gironines per la quantitat de gent que s'hi aplega com per l'ambient que s'hi respira. "És la meca dels carnavals a Girona", assenyala en Joan. En aquest sentit, l'any passat es van aplegar 100.000 persones durant la rua, una xifra que aproximadament es manté estable en els darrers anys. Xufré destaca "l'impacte tan important" que té per al municipi aquesta festa. "És el dia que tots els veïns de Platja d'Aro esperem durant tot l'any", concreta.

Summary: El centre de Platja d'Aro s'omple de festa, disfresses i confeti en la primera rua de Carnaval sense alcohol


El fiscal del Tribunal Suprem Jaime Moreno ha defensat que la causa s'ha de mantenir en aquest tribunal perquè el procés va suposar un "atemptat greu a l'interès general" que va "superar" l'àmbit de Catalunya. En la seva intervenció a la vista que analitza la competència del Suprem, Moreno ha dit que "derogar" la Constitució estava en la "diana" dels independentistes. Ha afegit que la seva actuació va obligar a la intervenció "del poder legislatiu i l'executiu" amb l'aplicació del 155 i també ha defensat que la causa es mantingui a Madrid perquè la internacionalització el procés "va ser clau per culminar l'objectiu". La fiscalia s'agafa a conferències fetes a l'estranger prèviament a l'1-O per defensar el dret a l'autodeterminació i a pagaments fets des de la delegació de la Generalitat a Brussel·les.

Summary: La fiscalia diu que el judici s'ha de fer al Suprem perquè "derogar" la Constitució estava "en la diana" del procés


Salut ha posat en marxa una xarxa d’atenció pal·liativa pediàtrica integral (XAPPI) amb la voluntat d’establir  nivells i circuits que garanteixin accessibilitat, equitat i qualitat en la continuïtat assistencial i l’acompanyament del malalt i la seva família durant els diferents episodis del tractament. El nou sistema començarà a funcionar aquest octubre i el departament preveu que s’assentarà en tres anys. Fins ara aquesta atenció es feia des de diferents hospitals de Catalunya, però el nou model organitzatiu pretén establir una coordinació entre centres i serveis implicats en l’atenció que doni cobertura a tot el territori. A Catalunya s’estima que hi ha uns 1.535 infants i joves que necessiten cures pal·liatives pediàtriques. Segons el departament de Salut, ens els darrers cinc anys s’ha registrat una mitjana de 400 defuncions entre la població de 0 a 19 anys, i un 65% eren susceptibles de rebre cures pal·liatives. La XAPPI tindrà 3 nivells d’atenció amb equips multidisciplinaris formats per professionals de la medicina, la infermeria, psicologia i el treball social amb formació especialitzada de pediatria i específica en cures pal·liatives. En primer lloc, hi haurà els serveis d’atenció pal·liativa pediàtrica integral (els SAPPI), que estaran formats pels tres hospitals de referència en la temàtica: l’Hospital Universitari Vall d’Hebron, l’Hospital Sant Joan de Déu i l’Hospital Parc Taulí; que col·laboraran estretament entre ells i establiran circuits i criteris homogenis de funcionament participant, a més, en projectes conjunts d’avaluació i de recerca. Els SAPPI assumiran només l'atenció als infants i adolescents que es trobin en un grau de complexitat assistencial més elevat. Progressivament es vol ampliar la XAPPI amb un segon nivell a centres hospitalaris de proximitat territorial, on es formarà i garantirà la millor oferta a professionals de referència específics en atenció pal·liativa pediàtrica, mantenint un circuit definit i constant amb les SAPPI. Aquest nivell podria arribar a evitar un desplaçament més llarg als nens i famílies i aproximaria l’atenció al seu lloc de residència. El desplegament total de la xarxa comptarà, en el tercer nivell, amb la implicació i la participació imprescindible dels professionals més propers al domicili de l’infant o adolescent: l’atenció pediàtrica de primària, els hospitals que ofereixen atenció bàsica pediàtrica i els sociosanitaris que ofereixen atenció pal·liativa. Les cures pal·liatives són aquelles que s’ofereixen a les persones que pateixen una malaltia en fase avançada terminal amb l’objectiu de millorar-ne la qualitat de vida, així com donar suport i acompanyament a les persones del seu entorn més pròxim.

Summary: Salut crea una xarxa per millorar l’atenció pal·liativa infantil a Catalunya


La producció de vehicles a l'Estat va caure un 97,8% a l'abril perquè moltes de les fàbriques van estar totalment aturades i només han anat reprenent l'activitat escalonadament a partir del dia 20. En total, es van produir 4.884 unitats. La baixa producció també afecta les exportacions, que es van desplomar un 98% respecte al mateix mes de l'any passat, amb la venda a l'exterior de 3.753 vehicles. En el conjunt de l'any 2020, s'han produït a Espanya 652.057 vehicles, un 33,6% menys que entre el gener i l'abril del 2019, mentre que les exportacions han arribat a les 533.128 unitats, un 32,1% menys.  Les dades mostren la debilitat del sector arran del confinament i l'aturada de l'activitat econòmica, i segons l'Associació Espanyola de Fabricants d'Automòbils i Camions (ANFAC) FAN "necessari que es promogui com més aviat millor un pla de xoc nacional amb mesures d'estímul de la demanda i manteniment de la indústria". En aquest sentit, ANFAC recorda que prop del 25% de la producció de vehicles a Espanya es quedi aquí.  Moltes fàbriques no van obrir algun torn de producció fins com a mínim dues setmanes després del confinament total, i algunes han estat dos mesos totalment paralitzades.  Pel que fa als tipus de vehicles fabricats, la de turismes va caure un 97,5% respecte a l'abril de l'any passat, amb 4.451 unitats. En tot el mes, no es va fabricar cap tot-terreny , i només es van produir 393 unitats de vehicles comercials i industrials, una caiguda del 99,1%. En aquest grup, la major producció es va registrar en el segment de furgonetes, amb 340 unitats, un disminució del 98%, però també hi va haver 44 vehicles industrials pesats i 9 comercials lleugers.

Summary: La producció de vehicles a l'Estat cau un 97,8% a l'abril i les exportacions es desplomen un 98%


L'institut de Sarrià de Ter (Gironès) comença a ser una realitat després que aquest dimecres hagi començat la instal·lació dels primers mòduls prefabricats que acolliran temporalment aquest equipament educatiu. Les obres de muntatge s'allargaran fins el divendres 9 d'agost. Durant aquests dies s'ha restringit el trànsit del carrer de Joan Fuster per facilitar l'entrada i sortida dels camions que traslladen els barracons. Aquest primer curs, l'institut comptarà amb quatre grans mòduls. dos d'ells acolliran vuit aules per als alumnes de primer i segon d'ESO. Un altre serà per a serveis diversos com ara el laboratori, l'aula de música o la de dibuix i un últim dedicat a secretaria i direcció i també hi haurà la biblioteca. Els mòduls seran les aules dels 110 alumnes que s'han matriculat en el primer curs acadèmic del nou institut. Aquest dimecres han començat a muntar els quatre mòduls prefabricats que formaran provisionalment el nou institut de Sarrià de Ter (Gironès). Els camions ja van començar a portat els primers fragments dels barracons el dimarts, però no ha estat fins aquest dimecres al matí quan s'han començat a col·locar al seu lloc. La instal·lació de diferents peces dels mòduls s'allargarà fins aquest divendres i mentrestant l'Ajuntament ha restringit el pas de vehicles al carrer de Joan Fuster (al costat del CAP), que és just per on s'accedirà al nou institut. Durant aquests dies, el carrer està ocupat pels camions que transporten els mòduls. Durant el primer curs hi haurà quatre grans barracons, per això s'han anat traslladant per parts. Dos dels barracons tindran les vuit aules que ocuparan els alumnes de primer i segon d'ESO (hi haurà quatre classes per curs). En el tercer mòdul hi haurà quatre aules reservades per a matèries específiques com ara el laboratori, l'aula d'art, la de música i la d'informàtica. Per últim, en el quart barracó hi haurà la biblioteca, la sala de professors, la secretaria i els despatxos de direcció. Els mòduls tenen aire condicionat i calefacció. Pel que fa a les activitats esportives es faran a la mateixa pista que hi haurà al pati i al pavelló poliesportiu del municipi, que està a pocs metres del nou equipament. Per altra banda, no hi haurà menjador. Això es deu al fet que l'institut farà jornada intensiva i les classes s'acabaran cada dia a tres quarts de tres de la tarda. Els estudiants que no siguin del municipi podran tornar amb el transport escolar fins a casa seva. De tota manera, es preveu que de cara als propers cursos s'hi instal·lin més mòduls, ja que hi haurà setze classes en total reservades als quatre cursos d'ESO. En una tercera fase de construcció hi haurà dos barracons més reservats per a batxillerat. Aquest setembre fins a 110 alumnes estrenaran les noves instal·lacions. Pràcticament la meitat dels alumnes provenen del mateix municipi de Sarrià de Ter. La resta ho farà de poblacions properes dins de la mateixa comarca del Gironès com ara Sant Julià de Ramis, Medinyà , Cervià de Ter, Sant Jordi Desvalls i Viladesens.

Summary: El nou institut de Sarrià de Ter pren forma amb la instal·lació dels primers mòduls


La portaveu parlamentària de la CUP, Anna Gabriel, ha explicat aquest divendres en una entrevista a La Directa que Artur Mas va plantejar la "liquidació directa de la CUP" a canvi de fer un pas al costat. "Se'ns va plantejar que dos diputats passessin a formar part de JxSí, adscrits al seu grup, que els altres  vuit dimitissin i que ningú prengués el relleu, de manera que quedés alterada l'aritmètica parlamentària durant la resta de la legislatura", ha indicat. Una opció que "òbviament no podíem acceptar". L'acord arriba a menys de 48 hores del debat d'investidura i inclou la renúncia de dos diputats cupaires amb relleu i la participació d'altres dos diputats a la dinàmica de JxSí (sense adscripció al grup perquè no és possible reglamentàriament). Gabriel està convençuda que Mas en persona és qui planteja eliminar la CUP, entre d'altres, per apartar-la a ella de la primera línia.

Summary: Anna Gabriel assegura que Mas va plantejar la "liquidació" del grup parlamentari de la CUP per alterar les majories


L’Agència de Residus de Catalunya ha presentat una nova campanya sobre la recollida selectiva de residus sota el lema 'Reciclem bé, separem bé'. La campanya fa èmfasi en l'ús incorrecte que es fa del contenidor gris amb la frase "Aquest no és el contenidor pels que no volen reciclar, l'opció de no reciclar no existeix". La campanya també remarca la importància de fer més separació i més ben feta. L'objectiu és conscienciar la ciutadania i que això derivi en un correcte reciclatge de residus per tal de complir l'objectiu marcat per la UE, que l'any 2020 la recollida selectiva sigui del 50%. La campanya apel·la a ciutadans, empreses i institucions perquè aquest és un hàbit "que necessita coresponsabilitat de tothom", ha dit el conseller de Territori i Sostenibilitat, Damià Calvet. El director de l'Agència de Residus de Catalunya (ARC), Josep Maria Tost, ha explicat que la campanya començarà aquest dijous i durarà fins al 15 de gener. Així mateix, ha anunciat que s'hi han destinat 2 MEUR. La campanya es podrà veure a la televisió a través de quatre espots, en premsa escrita, als carrers i a l'àmbit digital. "Reforçarem especialment la campanya en línia", ha remarcat Tost. L'objectiu és fer arribar el missatge que reciclar no pot ser una opció, ja que l'emergència climàtica obliga a fer una separació eficient de residus en origen. Han destacat que per poder arribar a complir amb l'objectiu que marca la Unió Europea, recollida selectiva del 50% el 2020 i només el 10% dels residus als abocadors l'any 2035, cal fer "un gran esforç de conscienciació", ja que l'any 2018 la recollida selectiva va ser del 42% a Catalunya. "Les dades de la recollida selectiva a Catalunya de 2019 no estan tancades però la tendència que s'està detectant és que ha augmentat", ha dit Calvet. El reciclatge de la fracció orgànica ha tingut un increment del 5,5%, el reciclatge d'envasos lleugers un 10%, el de sistemes integrats un increment del 7% i Ecovidrio ha constatat un increment del 6%. "Són bones perspectives però cal continuar insistint i fent campanyes de conscienciació perquè molta gent segueix sense reciclar", ha reblat. Preguntat per quines mesures cal implementar per poder arribar a la meta de 2020, el conseller considera que estan seguint una bona línia per conscienciar la població i fent polítiques efectives. "Tenim marge de millora immediata en el reciclatge d'algunes fraccions i la recollida porta a porta juga un paper molt important per complir la meta del 2020". L'any 2000 es va fer porta a porta en 3 municipis, el 2019 en 200 municipis i el 2020 s'espera que es faci en 270.

Summary: Nova campanya sobre la recollida selectiva de residus sota el lema 'Reciclem bé, separem bé'


El Primavera Sound ha anunciat aquest divendres que la cantant i actriu Miley Cyrus, autora de 'Bangerz', s'ha unit al cartell del festival en substitució de Cardi B. L'artista nord-americana ha cancel·lat "unilateralment" la seva presència al certamen degut a "compromisos promocionals que no es poden aplaçar a Estats Units". Miley Cyrus actuarà al Primavera Sound el divendres 31 de maig, compartint cartell i escenari durant aquella jornada amb altres veus com Carly Rae Jepsen, Janelle Monáe i Robyn. El festival ha comunicat que totes aquelles persones amb una entrada de dia pel 31 de maig poden sol·licitar la devolució.

Summary: Miley Cyrus s'uneix al Primavera Sound 2019 en substitució de Cardi B


L'Hospital Vall d'Hebron ha iniciat aquest dimarts la campanya "Amb tu, com a casa", que té com a objectiu recaptar fons, fins a 800.000 euros, per crear un nou Centre de Neonatologia Avançada. El projecte compta amb el suport de la Fundació Bancària La Caixa, que ha aportat d’inici 250.000 euros. La creació d’aquest nou centre busca apropar el nadó prematur i la seva família, i que aquestes últimes siguin un actor més de l’equip que en tingui cura. D'aquesta manera, els pares podran fer-se'n càrrec, de manera íntima, de les necessitats del nadons i de les seves cures. El doctor Josep Perapoch, de la Unitat de Neonatologia del Vall d'Hebron, ha explicat que aquest centre "facilitaria" que el nadó prematur "rebi els estímuls necessaris durant aquest temps dels seus pares".

Summary: El Vall d'Hebron inicia una recaptació de fons per crear un nou Centre de Neonatologia Avançada


L'Audiència de Lleida ha absolt la veïna de Balaguer acusada de recollir un paquet procedent de Colòmbia amb deu quilos de cocaïna perquè considera que no ha quedat acreditat que en fos la destinatària. El paquet contenia 9,85 quilos de cocaïna amb una puresa del 24%. La droga tenia un valor al mercat il·lícit de 126.578,03 euros. La dona, d'origen dominicà, va assegurar al judici, que es va celebrar el 23 de març, que desconeixia el contingut del paquet. Estava acusada d'un delicte de tràfic de drogues i la fiscalia li demanava vuit anys de presó i una multa de 250.000 euros. La sala però, ha donat la raó a la defensa que en demanava l'absolució. El ministeri públic l'acusava de donar les seves dades per fer entrar a l'estat espanyol cocaïna procedent de la república dominicana per vendre-la.  La policia va detectar el 27 de gener de 2014 a l'aeroport de Barajas, a Madrid, un paquet que suposadament contenia deu quilos de morter, però l'anàlisi inicial va donar positiu en cocaïna. El jutjat va aprovar el lliurament del paquet controlat i el 3 de febrer de 2014, agents de la Guàrdia Civil van fer l'entrega a l'acusada a casa seva. Aquesta va signar el document i la van detenir. La dona va reconèixer al judici que estava esperant la carta de la nacionalitat que havia sol·licitat feia anys però que no esperava cap paquet. "No vaig recollir cap paquet. Ella (una guàrdia civil vestida de treballadora de correus) em va dir que signés i vaig posar les inicials i vaig signar però no sabia què era. No el vaig tenir ni a les mans però em va dir que estava detinguda", va declarar.

Summary: Absolta la veïna de Balaguer acusada de recollir un paquet de Colòmbia amb cocaïna


La Plataforma El Parc és Nostre ha lliurat aquest dilluns a l'Ajuntament de Lleida un total de 1.215 signatures de veïns del barri del Camp d'Esports, de familiars de veïns i de treballadors de la zona per exigir a la Paeria la retirada del projecte del Parc de les Arts, previst al solar del carrer Alcalde Pujol. Els signants han expressat la seva oposició al fet que l'Ajuntament vulgui cedir per cinquanta anys a un operador privat -que segons la plataforma podria ser una clínica- una mica més d'una tercera part de la superfície d'aquest solar públic a canvi que assumeixi el cost de la urbanització del parc. D'altra banda, la plataforma ha presentat una moció, que serà debatuda en el Pla de la Paeria que se celebrarà divendres, demanant també la retirada del projecte i l'obertura d'un procés participatiu sobre equipaments públics al barri i per definir com hauria de ser la urbanització de l'espai.    Més d'un miler de veïns del Camp d'Esports han mostrat amb les seves signatures la seva oposició al projecte del Parc de les Arts que promou l'Ajuntament de Lleida i que preveu la cessió a cinquanta anys de 6.000 metres quadrats de terreny del solar d'alcalde Pujol –d'un total de 14.000 metres quadrats–, procedents de dotacions urbanístiques a sistemes de titularitat pública, per construir-hi un edifici de propietat privada, que segons la plataforma podria ser una clínica o un equipament sanitari. La Plataforma El Parc és Nostre defensa que el solar d'Alcalde Pujol ha de continuar sent "100% públic" i "que sigui la Paeria qui el gestioni en la seva totalitat i no aquesta cessió a 50 anys, que en definitiva és un regal, ja que després d'aquest temps seria impossible revertir-la", segons ha afirmat Gonzalo Rubindecelis, de la plataforma. "És un regal de 6.000 metres quadrats per fer un negoci privat del qual els veïns no traurem cap profit i, a més, perdent els equipaments municipals que inicialment hi estaven projectats o què la Paeria deia que faria al barri del Camp d'Esports", ha manifestat Rubindecelis. "No volem que el parc sigui molt bonic o no tant o més gran o més petit, volem que el parc sigui 100% públic", ha expressat el representant de la plataforma. "Els veïns no hem de dir que s'hi ha de fer allí, sinó que és l'Ajuntament qui ha d'obrir un procés participatiu en el qual els veïns puguin fer les seves propostes i aportacions per tal de definir el parc però entenen que és la Paeria és qui ha de prendre la darrera decisió", segons Rubindeclis.  El representant de la plataforma ha recordat que "al barri no hi ha equipaments públics i només teníem les piscines municipals del Camp d'Esports". En aquell cas, "van fer una jugada semblant cedint-les a una altra entitat privada, en aquest cas a Ekke, perquè hi puguis ubicar les seves instal·lacions esportives. "Amb aquella cessió ja ens van enganyar als veïns perquè van dir que amb els diners que obtindria, la Paeria faria piscines municipals en altres barris com ara Balàfia o el Secà i els veïns Camp d'Esports tindrien un abonament preferent per entrar a l'Ekke i això no s'ha complert".

Summary: Lliuren 1.215 signatures de veïns per exigir a l'Ajuntament de Lleida la retirada del projecte del Parc de les Arts


El Tribunal Suprem (TS) conclou que les declaracions que va fer la secretària d'Estat de l'Espanya Global, Irene Lozano, sobre el judici de l'1-O no van vulnerar la presumpció d'innocència. En una entrevista a la BBC, Lozano va assegurar que "el fet que hi hagi líders polítics que hagin comès delictes penals que estiguin essent jutjats no és una cosa que passi habitualment". L'alt tribunal entén que aquestes paraules van ser "maldestres", i també subratlla que el debat polític que es va obrir al voltant dels indults –quan encara no hi havia condemna- "és un exemple de manca de rigor i responsabilitat institucional". Ara bé, el TS subratlla que s'ha d'establir una frontera entre allò que passa dins del procés, i allò que passa fora. I conclou que les valoracions polítiques sobre els acusats no han tingut "cap reflex" a l'hora de dictar sentència. A parer de les defenses, les declaracions de Lozano durant una entrevista a la televisió anglesa haurien vulnerat la presumpció d'innocència dels presos independentistes. La de la secretària d'Estat, però, no va ser l'única que es va denunciar.  La defensa de Cuixart també va criticar que hi hagués polítics que debatessin sobre l'indult "quan encara no s'havia emès cap condemna". I la de Forcadell va assenyalar explícitament l'exvicepresidenta del govern estatal Soraya Sáenz de Santamaría i l'exministre de Justícia Rafael Catalá. Més endavant, la defensa de Junqueras i Romeva també va criticar que la ministra socialista de Presidència, Carmen Calvo, líders polítics de Cs i el president de la comunitat de Madrid s'afegissin a una "campanya de criminalització" dels acusats efectuada des de la "posició oficial, institucional o d'influència política". El tribunal que presideix Marchena, però, no comparteix aquesta tesi. I conclou que no es va vulnerar la presumpció d'innocència, perquè cal diferenciar entre allò que passa a dins del procés, i allò que passa fora. I per refermar-ho, de fet, es basa en una sentència que el mateix TS va dictar aquest juliol, on se suggeria aquesta "diferència entre una dimensió processal i una extraprocessal del dret a la presumpció d'innocència". Paraules "maldestres" Referint-se en concret a les declaracions de Lozano, el Suprem qualifica les seves paraules de "maldestres en l'enunciat i en l'expressió". Creu, però, que allò que recollien és "el desig de subratllar el desafiament que suposava" la causa de l'1-O "per al poder judicial". I sobretot, el Suprem subratlla que, en cap cas, l'opinió de la secretària d'Estat no "té cap mena de capacitat per influir en la valoració probatòria" dels fets que ha fet la Sala. I amb el debat polític al voltant de l'indult, el Suprem també fa servir un argument calcat. Critica que se'n parlés, però diu que en cap cas això ha influït en el seu veredicte. "El debat sobre la procedència d'un indult, quan encara cap dels acusats ha estat declarat culpable, és un exemple eloqüent de manca de rigor i responsabilitat institucional", recull la sentència. "Està fora de dubtes que no és incompatible, però, creure en la innocència de qualsevol dels acusats i, al mateix temps, reivindicar l'indult encara que aquesta innocència no fos declarada", hi afegeix. Sigui com sigui, però, continua el Suprem, aquesta "anticipada i inacceptable afirmació de culpabilitat, compartida per no pocs representants polítics, no ha tingut –ni pot tenir- cap reflex en el procés de valoració probatòria que ha dut a terme aquesta Sala". I aquí, el TS reitera que cal marcar  "una nítida diferència" entre les vulneracions del dret a la presumpció d'innocència que es poden originar dins el procés d'aquelles altres vulneracions "socials", dient que les defenses n'han confoses unes i altres. "Unes declaracions polítiques que impliquessin, per exemple, la maldestre i anticipada afirmació de culpabilitat d'aquells qui estan essent judicialitzats, mai poden comportar com a conseqüència ineludible l'obligació del tribunal d'interrompre l'enjudiciament i dictar sentència absolutòria", diu el Suprem. "Allò veritablement determinant és que la culpabilitat dels acusats sigui el desenllaç d'una pràctica probatòria desenvolupada conforme als principis constitucionals que emmarquen l'exercici de la funció jurisdiccional; i això és el que ha realment ha passat en aquest judici", conclou.

Summary: El Suprem titlla de "maldestres" les declaracions de Lozano però conclou que no van vulnerar la presumpció d'innocència


La setena edició del Festival de Pallassos i Bufons a la gorra Buuuf!!! d'Alcoletge (Segrià) aposta enguany per artistes internacionals i consagrats. I és que, tal com ha destacat el director artístic del festival, Magí Valls, "un 80% dels pallassos que actuen al Buuuf!!! han estat premiats i compten amb diversos reconeixements". "És un luxe tenir artistes d'alt nivell, com per exemple Gorka Ganso, director del Festival Tapaklown de Durango, que fa una preestrena del seu espectacle 'Babo Royal'", ha afegit.  El certamen, que se celebrarà del 13 al 15 d'abril als carrers i places d'Alcoletge, acollirà un total de 34 actuacions de 17 companyies, amb un marcat caràcter internacional, tal com s'ha explicat en la presentació que ha tingut lloc aquest dimecres al migdia a l'Institut d'Estudis Ilerdencs (IEI), a Lleida. L'edició d'enguany incorpora per primera vegada un espectacle itinerant: 'Pere Hosta'. A més, la participació femenina serà àmplia, amb pallasses com Pepa Plana, Marieta Voltereta o La Bleda. D'entre les companyies que actuaran a Alcoletge destaquen també Los Barlou, Los Excéntricos, o Chacovachi, "considerat un dels millors pallassos de carrer, i alhora, un dels més desconeguts", ha explicat Valls. De fet, Chacovachi, a més de la seva actuació, farà una 'masterclass' i un taller de pallasso i bufó de carrera per a professionals. Altres artistes destacats que participaran al Buuuf!!! són Black & Blue, Catastrofer, la Companyia Barré, la Companyia Passabarret o El sobrino del Diablo. El festival manté la tradició de conservar artistes de l'edició anterior. En aquesta ocasió són Wilbur i la companyia lleidatana La Cremallera. La presència local es completa amb Tortelini, el pallasso més jove de les Terres de Lleida. A Alcoletge, hi conviuran durant tres dies companyies de Catalunya, el País Basc, Argentina, Mèxic i França. Set espais i més oferta lúdica per a tota la família El certamen està distribuït en set espais: Carrer (on es faran els espectacles itinerants, jocs, parades del mercat firaire i els 'food trucks'), Amfiteatre (ubicat en l'anomenat Tossal dels Morts), Plaça Països Catalans, Pavelló, Carrer Nou, Sala d'Actes de l'Ajuntament i La Carpa. El Festival de Pallassos i Bufons a la gorra Buuuf!!! amplia la seva oferta lúdica amb 'jocs gegants', una proposta per a tota la família, en la qual es fomenten els valors humans dels jocs tradicionals. Paral·lelament, l'Ajuntament d'Alcoletge ha organitzat un concurs de fotografia (amb paper i per Instagram) i anima als participants del Buuuf!!! a sumar-s'hi.   Buuuf!!!, un homenatge a la cultura dels pallassos i bufons El festival, organitzat per l'Ajuntament d'Alcoletge, compta amb el suport de la Diputació de Lleida i l'IEI i està adreçat a tots els públics i als professionals del món del clown. L'objectiu del Buuuf!!! és donar a conèixer la cultura dels pallassos i bufons. Tots els espectacles del festival, així com la resta d'activitats programades, són d'entrada lliure i al final els artistes passen la gorra, un dels signes d'identitat del festival. Així, "el públic ajuda a fer perdurar el festival amb les seves aportacions. Es pot dir que és una fórmula mixta de finançament, una simbiosi entre sector públic i privat", conclou el director artístic.

Summary: El Festival de Pallassos i Bufons a la gorra Buuuf!!! d'Alcoletge aposta per artistes internacionals i consagrats


Les seves incorporacions es faran efectives el pròxim 1 de setembre ACN Barcelona.-La fins ara conservadora d'Art Internacional de la Tate Modern, Tanya Barson, serà la nova conservadora en cap del MACBA i l'actual responsable d'Educació i Activitats Públiques del CA2M Centro de Arte Dos de Mayo Pablo Martínez el nou cap de Programes un cop finalitzat el procés obert per cobrir aquestes dues places. D'aquesta manera, el director del museu, Ferran Barenblit, completa el seu equip sis mesos després de la seva incorporació, en substitució de Bartomeu Marí, que va dimitir arran de a polèmica d'una controvertida escultura amb una figura semblant a la del rei Joan Carles I practicant sexe amb un gos i una dona. Tanya Barson i Pablo Martínez s'incorporaran el pròxim 1 de setembre als seus nous càrrecs, pels quals s'havien presentat 29 candidatures, 14 d'elles procedents de l'estranger. El director del MACBA ha destacat de la nova conservadora en cap la seva "ambició intel·lectual", la seva trajectòria a la Tate Modern i un "profund coneixement de l'art des de la postguerra, amb un particular interès per les narratives no hegemòniques del trànsit entre la modernitat i la contemporaneïtat". D'altra banda, de Pablo Martínez, ha subratllat la seva "reflexió crítica" sobre els museus a partir de les actituds dels seus públics; la "capacitat de creació de nus formats de contacte entre art i audiència" i la seva experiència en recerca. Tanya Barson (Londres, 1972) es va incorporar a la Tate el 1997 i des de 2007 és conservadora d’Art Internacional de la Tate Modern. Prèviament va ser conservadora d’Exposicions i Col·lecció a la Tate Liverpool (2004-2007). Ha comissariat exposicions individuals dedicades a Mira Schendel (2013), Ellen Gallagher (2007), Helio Oiticica (2007), Jake and Dinos Chapman (2006), Frida Kahlo (2005) i Assume Vivid Astro Focus (2005).  Igualment, ha estat comissària d’exposicions col·lectives com Afro Modern: Journeys through the Black Atlantic (2010), Inverting the Map: Latin American Art from the Tate Collection (2006) i el Turner Prize (2001). Ha format part de l’equip que va organitzar Adventures of the Black Square: Abstract Art and Society 1915-2015 a la Whitechapel Art Gallery (2015). Pablo Martínez (Valladolid, 1979) és educador i investigador. Des de 2009 és  responsable d’Educació i Activitats Públiques del CA2M, on cal remarcar la innovació en programes com les PicNic Sessions, la Universidad Popular i el grup d’investigació en pràctiques educatives crítiques Las Lindes. Anteriorment va ser coordinador de programes educatius del Museo Reina Sofía (2004-2008) i educador del Museo Patio Herreriano. També ha estat professor associat d’Art Contemporani de la facultat de Belles Arts de la Universidad Complutense de Madrid (2011-2015).

Summary: Tanya Barson serà la nova conservadora en cap i Pablo Martínez serà el cap de Programes


La màgia del circ s'ha tornat a viure aquest divendres a Girona amb l'espectacle Vermell del festival Elefant d'Or de Girona. És la segona semifinal d'aquesta vuitena edició que va començar ahir amb l'espectacle Blau. El matí, estudiants de diferents escoles gironines han assistit a l'assaig general on han pogut veure el dotze números inèdits a Europa. Entre els que més han agradat, hi havia la roda de la mort dels colombians The Flyers Valencia, una disciplina molt espectacular pel risc que corren els dos artistes fent salts mortals des d'una doble roda metàl·lica de grans dimensions. També han destacat els malabars de rebot del jove xilè Sergio Paolo i les cintes aèries del Duo Hien Puoc de Vietnam. Els espectadors de l'assaig general de l'espectacle Vermell del Festival Internacional del Circ Elefant d'Or de Girona han vist en  primícia la segona semifinal d'aquesta nova edició. Han passat per la pista de la Gran Carpa instal·lada al Camp de Mart fins a tretze companyies de diferents punts del món. Un dels números més espectaculars ha estat el de la roda de la mort, una disciplina que no s'havia vist mai a les pistes d'aquest certamen. Els dos germans integrants de The Flyers Valencia (Colòmbia) han deixat el públic sense respiració amb els salts mortals sincronitzats des d'una estructura metàl·lica que anava donant voltes des de més de vuit metres d'altura. Per acabar-ho de complicar, també saltaven a corda mentre queien uns segons al buit per després tornar a enlairar-se amb la roda.  Qui també s'ha posat el públic a la butxaca ha estat el jove xilè Sergio Paolo, un jove malabarista capaç de fer rebotar pilotes a la vegada i baixar per unes escales o fer-les entrar en una cistella. També ha destacat el número dels vietnamites Duo Hien Phuoc de cintes aèries subjectades a diferents parts del cos, com ara la boca, així com les acrobàcies sincronitzades dels Ethioselam d'Etiòpia al doble màstil. L'apunt humorístic l'ha aportat el Mimo Tuga (Xile), que ha arrencat les rialles dels joves assistents amb vestuaris sorpresa i la col·laboració entregada del públic. Per la seva banda, les 'Marionettes' de Mongòlia han sorprès amb un número de salts de corda molt visual on els vuit acròbates han fet torres humanes i tombarelles sincronitzades mentre les cordes de grans dimensions donaven voltes.  "Un somni fet realitat" Moure una estructura metàl·lica de 600 quilos com la roda de la mort requereix molta perícia però sobretot molta concentració. Així ho ha admès un dels membres de The Flyers Valencia, Robinson Valencia, que destacava que el més important és "tenir la ment en calma". Darrere del número hi ha moltes hores d'entrenament per coordinar-se amb el seu germà dalt de la roda. És el primer cop que actuen junts. Per separat, han estat anys treballant per companyies com el Cirque du Soleil.  A la carpa d'entrenaments també hi havia el jove xilè Sergio Paolo. Ha necessitat quatre anys per dominar la tècnica dels malabars de rebot. "Mai m'hauria imaginat que hi hagués tanta ciència darrere d'un joc tan simple com una pilota", ha detallat. I és que les pilotes que utilitza per fer el número són fetes de silicona i al mig tenen un nucli de plom per fer-les rebotar amb força. Explica que fins i tot el color pot variar el seu comportament i que calen moltes hores d'entrenament. Aquest fill d'una família de circ porta des dels tres anys viatjant pel món i espera que aquest número amb el que es presenta en solitari sigui el començament d'una carrera professional sòlida. "Estar aquí per a mi és un somni fet realitat", ha afegit.  El festival Elefant d'Or, que va obrir portes ahir dijous, s'allargarà fins al pròxim dimarts amb l'espectacle d'Or format pels millors números escollits per un jurat especialitzat. És la segona edició que es fa a Girona. Enguany també s'hi ha incorporat un altre esdeveniment, el Circus World Market, una fira especialitzada amb una trentena d'empreses de diferents països. Es fa al Palau de Fires, just al costat de la Gran Carpa del festival, i l'entrada de la fira és gratuïta.

Summary: La roda de la mort, malabars de rebot i cintes aèries, plats forts de l'espectacle Vermell del festival Elefant d'Or


Un operatiu conjunt dels Mossos d’Esquadra, la Policia Nacional i la Policia Local de Cornellà ha finalitzat amb un total de 21 persones detingudes. Dinou persones per no tenir en regla el permís de residència i dues persones més per requeriments judicials pendents. A més, també s'han denunciat 13 persones per tinença il·legal de drogues. En el mateix operatiu hi van participar inspectors de treball que han obert quatre expedients a establiments que no tenien el personal donat d’alta a la Seguretat Social. L’operatiu ‘Inter’, que es va dur a terme dimecres i divendres de la setmana passada, forma part de la coordinació conjunta que els tres cossos policials fan durant l’any per millorar la seguretat i la convivència a la població de Cornellà de Llobregat.

Summary: Un operatiu per millorar la seguretat al barri de Sant Ildefons de Cornellà acaba amb 21 detinguts


La presó Model ha estrenat al mur del carrer Rosselló tres obertures que permeten observar des del carrer l'obra artística 'Les finestres de la Model', un memorial creat pel col·lectiu Boa Mistura, dedicat a aquells qui van estar-hi reclosos. Entre aquells a qui homenatja l'obra hi ha el poeta Josep Domènech i Avellanet, que ha servit d'inspiració amb el seu poema "Tardes de domingo" d'on els artistes han extret la frase llegible des de les finestres "Más allà de los muros, la calle". La tinent d'alcaldia d'Urbanisme, Janet Sanz, ha explicat que es tracta d'un "joc de visuals i perspectives que ensenya com era la presó, no només de forma neutra sinó incorporant la idea de memòria històrica".  Els autors de l'obra han volgut fer a través de la fase "Más allá de los muros, la calle" un paral·lelisme entre la història i la nova vida de l'antic centre penitenciari, ara obert a la ciutadania i a la vida cultural de Barcelona. Les tres obertures, tant al mur interior com exterior, busquen uns angles i alineacions visuals concretes des del carrer i permeten veure el pati i l'obra artística. La composició, que s'ha de llegir d'esquerra a dreta, treballa amb jocs de visuals que fan que des de cadascuna de les finestres es vegin unes paraules que acaben conformant la frase de Domènech i Avellanet. Al poema 'Tarde de domingo', d'on s'ha extret la frase de les finestres, el poeta enyora tot el que passa fora de la presó i es lamenta desesperadament pel lent pas del temps darrere dels barrots de la cel·la 448, on va estar tancat entre 1939 i 1942 abans de ser afusellat per les seves idees polítiques. En aquest sentit, la tinent d'alcaldia ha explicat que aquest poema "és una bona manera de recordar, rememorar i fer justícia amb les persones que van passar pel centre, com Josep Domènech i Avellanet". L'obra del poeta, que al llarg del seu captiveri va escriure poemes i textos que mostren la nostàlgia i el dolor que patia a la presó, va ser recuperada per la seva parella, Natàlia Sans, i ara se'n pot llegir una recopilació sota el títol 'Úniques'. Aquesta intervenció s'emmarca dins del projecte de remodelació de l'antic centre penitenciari, el 21 de gener de 2018, que té com a objectiu principal apropar les instal·lacions a la ciutadania i a la vida del barri. En aquest sentit, Sanz ha fet balanç del primer any i mig des de l'obertura de portes de la Model, en el qual, segons ha explicat, fins a 115.682 persones han visitat o fet ús de les instal·lacions, ja sigui en les jornades de portes obertes o en els diferents actes i rodatges que s'hi han fet. A més, Sanz també ha anunciat que ja estan pràcticament acabes la nova sala d'actes i un espai polivalent a la planta baixa de l'edifici administratiu de la Model, al carrer d'Entença. Aquests espais s'inauguraran al setembre i es destinaran a activitats ciutadanes, culturals i lúdiques vinculades al barri i a les entitats del territori.

Summary: 'Les finestres de la Model' obren l'antiga presó al carrer amb un memorial artístic dedicat a les seves víctimes


El cap de llista d'En Comú Podem, Xavier Domènech, s'ha mostrat preocupat per la possibilitat que el Govern torni a plantejar un 9-N com el d'ara fa dos anys. Tot i que encara no hi ha cap proposta formal sobre la taula, el president de la Generalitat, Carles Puigdemont, no va tancar la porta dijous passat a la convocatòria d'un referèndum unilateral d'independència (RUI), tal com reclama la CUP. "El RUI és allò que, en principi, el senyor Artur Mas va convocar pel 9-N amb una ploma estilogràfica escollida especialment per a l'ocasió, que ha acabat al Museu d'Història de Catalunya", ha ironitzat durant l'acte d'aquest divendres a les Cotxerres Borrell de Barcelona. "Aquell RUI es va acabar convertint en un procés participatiu. Tornar al 9-N seria una mica preocupant", ha opinat.

Summary: Domènech veu amb "preocupació" que el Govern pugui tornar a plantejar un altre 9-N


El judici de la primera de les causes del 'cas BPA' s'ha tornat a suspendre aquest dilluns i fins al 14 d'octubre, dos hores després d'haver-se reiniciat i tot just abans de començar a debatre les qüestions prèvies. Si fa un any es va aturar la vista oral per la recusació que va presentar un dels advocats defensors en contra del tribunal, la qual va comportar que s'apartés al seu president, Josep Maria Pijuan; l'actual ajornament té a veure amb la mort d'una de les accionistes minoritàries de l'entitat financera i que formava part dels actors civils de la causa. El motiu, tal com ha exposat un lletrat dels acusats, és que no s'ha obert el seu testament i, per tant, no es coneixen els seus hereus i quin paper voldran tenir-hi al procés judicial. Es dona la circumstància que la difunta és la mare del cap de govern andorrà, Xavier Espot. L'advocat de tres dels processats, Salvador Capdevila, ha demanat la suspensió de la vista oral en considerar que després de la mort de Melània Zamora, una de les accionistes minoritàries que formava part dels actors civils de la causa, cal esperar a obrir el seu testament i a què els seus beneficiaris acceptin l'herència per, posteriorment, poder saber quin és el paper que adopten aquestes persones respecte el procediment judicial i també "salvaguardar" els seus drets. La resta de lletrats defensors s'han adherit a aquesta petició i tant el fiscal com el representant de l'acusació particular que ostenta el govern andorrà han volgut deixar la decisió en mans del tribunal.  Per la seva banda, l'advocat que representava a la difunta, Jean Michel Rascagneres, ha afirmat durant la vista oral que aquesta demanda "és més una mala excusa que un problema jurídic". A més, ha explicat que els seus tres familiars més pròxims, el marit i els dos fills de la víctima, li han demanat que sigui el seu lletrat en aquesta causa i ha conclòs dient que considera que "hi ha altres qüestions prèvies que tenen un aspecte més important", més tenint en compte que, com a actors civils, no acusen "a nivell penal" als processats. Tot i això, el lletrat ha acceptat la decisió del tribunal de reprendre aquesta fase del procediment d'aquí a quatre setmanes. El president del tribunal, Enric Anglada, ha explicat que l'ajornament es fa amb la voluntat que els seus familiars -entre ells el seu fill Xavier Espot, cap de govern d'Andorra- puguin "justificar" la seva qualitat d'hereus i també tenint en compte que cap de les parts s'ha oposat a la suspensió. La demanda que s'ha traslladat aquest dilluns ha vingut motivada per una providència del tribunal de Corts que les parts van conèixer divendres passat i on s'explicitava com a hereus legals als dos fills i el marit de Zamora, tal com els havia nomenat Rascagneres. Ara, es fixarà un nou calendari i l'objectiu és que les qüestions prèvies es tractin entre el 14 i el 18 d'octubre. Anglada ha comunicat aquesta decisió una hora després que les parts exposessin el seu punt de vista sobre aquesta qüestió "preliminar", que ha marcat la jornada de reinici d'un judici que s'ha allargat menys de dues hores. El nou president, tot i que formava part de l'anterior tribunal, substitueix en el càrrec a Josep Maria Pijuan, després que el Tribunal Superior acceptés la recusació presentada per un dels advocats defensors. A més, s'ha incorporat un nou magistrat, Jacques Richiardi, el qual ha d'escoltar oficialment els arguments de les parts en el relació als defectes que han detectat en la causa.  A banda de les qüestions prèvies que ja es van tractar al seu dia, al gener de 2018, se n'afegeixen de noves, com ara una que té a veure amb la possible inclusió irregular d'informació relativa a d'altres investigacions dutes a terme a Espanya. Concretament, el que es demana és eliminar les escoltes telefòniques realitzades l'Estat espanyol, ja que una sentència del Constitucional andorrà va dictaminar que no es podien utilitzar en contra d'un dels processats i ara es pretén que aquest mateix criteri s'apliqui en tots els casos. L'argument és que aquesta informació no es pot traslladar d'una causa a una altra, i més si es té en compte que són dos jurisdiccions diferents. Mentre, la petició d'expulsar de la causa al govern i als accionistes minoritaris de l'entitat no es tornarà a formular perquè és una qüestió sobre la qual ha resolt el Constitucional, que ha decidit mantenir-los. Pel que fa a la xifra de processats, aquesta ha baixat de 25 a 24, ja que un d'ells ha mort durant el procés. La vista d'aquest dilluns s'ha celebrat vint mesos després que arrenqués el judici amb el debat de les qüestions prèvies i, al setembre de l'any passat, es reprengués durant pocs minuts i només per anunciar que s'havia presentat un escrit de recusació en contra del tribunal, fet que va obligar a dur a terme un nou ajornament. La primera de les causes de BPA que arriba a judici és la que investiga el possible blanqueig de capitals provinent d'una suposada organització de tràfic de persones liderada pel xinès Gao Ping, en la qual s'haurien evadit presumptament prop de 70 milions d'euros mitjançant l'empresari valencià Rafael Pallardó. L'origen del cas es remunta al 10 de març de 2015, quan el FinCEN va acusar a l'entitat financera de permetre operacions per blanquejar diners procedents del crim organitzat internacional. El mateix dia, el govern andorrà va intervenir el banc i dos dies més tard va destituir el seu consell d'administració. També la mateixa setmana, la justícia va ordenar l'ingrés a presó provisional del que va ser el seu conseller delegat durant més de vint anys, Joan Pau Miquel Prats, tot i que fa més de dos anys que va sortir en llibertat.

Summary: El primer judici del 'cas BPA' es torna a suspendre dos hores després d'haver-se reiniciat amb un nou tribunal


El darrer en fer-ho serà Puigneró, el 27 d'abril ACN Barcelona.-El vicepresident i conseller d'Economia i Hisenda, Pere Aragonès, obrirà dilluns que ve a les 10 hores les compareixences telemàtiques que faran els membres del Govern en diferents comissions del Parlament per explicar les mesures per fer front a la covid-19. La consellera de la Presidència i portaveu del executiu, Meritxell Budó, donarà explicacions dimarts; la consellera de Salut, Alba Vergés, el dimecres 8 d'abril; la seguirà el conseller de l'Interior, Miquel Buch, dijous 9 d'abril. Passat pasqua, les compareixences es reprendran el 14 d'abril amb el conseller de Treball, Afers Socials i Famílies, Chakir El Homrani, i el darrer en donar explicacions serà el titular de Polítiques Digitals, Jordi Puigneró, el 27 d'abril.   Pel que fa a la resta de conseller, el dimecres 15 d'abril serà el torn del nou conseller d'Acció Exterior, Bernat Solé; dijous 16 compareixerà la consellera d'Empresa i Coneixement, Àngels Chacón; el dia següent ho farà la consellera d'Agricultura, Ramaderia, Pesca i Alimentació, Teresa Jordà; el dilluns 20 passarà per la comissió parlamentària el titular de Territori i Sostenibilitat, Damià Calvet; el 21 d'abril ho farà la consella de Justícia, Ester Capella; el dia 22 el conseller d'educació, Josep Bargalló; i divendres 24 d'abril la consellera de Cultura, Mariàngela Vilallonga. Totes les compareixences es faran per via telemàtica i s'emetran en directe pel Canal Parlament, de la mateixa manera que fa uns dies es va fer la compareixença del president de la Generalitat, Quim Torra.

Summary: Aragonès obrirà dilluns les compareixences telemàtiques dels consellers al Parlament


La cap de llista de JxCat per Girona al 10-N, Mariona Illamola, ha denunciat la deixadesa de l'Estat amb el tram nord de l'N-II i ha criticat que el dèficit d'inversions que arrossega la carretera "clama al cel". Per a la candidata, allò realment "trist" és que, campanya electoral rere campanya electoral, "cada vegada s'acabi reivindicant" que calen millores urgents en aquesta carretera. "És incoherent dir que no s'hi inverteix perquè no interessa; no oblidem que l'N-II és la porta d'entrada a Europa", ha dit Illamola. Per això, davant la "cronificació" que acumula "l'abandonament de les infraestructures clau" a la demarcació, la cap de llista reitera la "necessitat" que Catalunya sigui independent per "poder-hi prioritzar les inversions". La cap de llista de JxCat ha fet aquest dilluns campanya a l'Alt Empordà. I des de la rotonda d'accés a Figueres, que entronca amb l'N-II i l'AP-7, Mariona lllamola ha aprofitat per denunciar, un cop més, "l'abandonament" que pateixen les infraestructures gironines.  La candidata ha dit que és "vergonyós" veure com el tram nord de l'N-II, el que s'estén fins a la Jonquera, encara no estigui desdoblat. "No només pel perjudici econòmic que suposa, sinó també perquè aquesta és una de les portes d'entrada a Catalunya", ha insistit Illamola. "La situació de l'N-II clama al cel, i és realment trist veure com, legislatura rere legislatura, els incompliments per part de l'Estat ens porten a reivindicar inversions en aquesta carretera", ha afegit. Illamola, però, no s'ha quedat aquí. I ha aprofitat per desgranar el rosari de greuges que viuen infraestructures clau a les comarques gironines. La cap de llista de JxCat, en aquest punt, ha reclamat l'estesa de l'ample europeu a la terminal del Far-Vilamalla per convertir-lo en un "autèntic centre logístic", ha demanat a l'Estat que abandoni la seva concepció radial de les infraestructures (tant viàries com ferroviàries) i ha insistit en la necessitat de desbloquejar el baixador de l'AVE a l'aeroport de Girona. A més, aprofitant la seva visita a la comarca, Mariona Illamola també ha reclamat que s'obri una nova sortida a l'AP-7 (la de Figueres Oest). La cap de llista de JxCat ha subratllat que, d'aquesta manera, els 9 quilòmetres d'autopista que voregen la capital de l'Alt Empordà passarien a ser una circumval·lació de Figueres. I que la nova sortida permetria connectar directament "tant amb l'estació de l'AVE com amb el castell de Sant Ferran, amb tots els avantatges socials i culturals que comportaria". "Necessitem ser un Estat independent" Per això, davant la "cronificació" que arrossega la manca d'inversió per part de l'estat espanyol, Mariona Illamola ha insistit en que la "necessitat" que Catalunya sigui independent. "Una cosa va relacionada amb l'altra; no ens podem permetre seguir patint aquesta deixadesa", ha dit. I ha insistit: "No ens podem permetre seguir tenint un Estat en contra". La cap de llista de JxCat a Girona ha fet campanya per l'Alt Empordà acompanyada del número 2 al Congrés, Sergi Miquel, i dels números 2 i 3 de la candidatura gironina al Senat, Josep Maria Cervera i Laura Corsunsky.

Summary: JxCat denuncia la deixadesa de l'Estat amb el tram nord de l'N-II i critica que el dèficit d'inversions "clama al cel"


5.519.776 catalans estan cridats a les urnes aquest diumenge 26 de juny amb motiu dels nous comicis. Són 3.345 electors més respecte les eleccions del 20-D. En total, als 947 municipis del país s'han preparat 8.233 meses electorals, distribuïdes en 2.706 col·legis. Per províncies, Barcelona té el major cens electoral amb 4.131.311 persones i 311 municipis, que podran votar en 1.618 col·legis i 5.873 meses electorals. A Girona, amb 221 municipis, 512.365 electors tindran habilitades 824 meses a un total de 395 col·legis. Per la seva banda, Lleida, amb un cens de 313.207 votants repartits en 231 municipis, compta amb 320 col·legis i 534 meses. A Tarragona, que agrupa 184 municipis, són 562.893 els ciutadans que podran votar a 373 col·legis i un total de 1.002 meses electorals. D'altra banda, d'aquest cens total són 206.186 els ciutadans amb nacionalitat espanyola considerats "residents absents", és a dir, que viuen a l'estranger i estan inscrits al CERA.  La delegada del govern espanyol a Catalunya, María de los Llanos de Luna, va presidir el passat 15 de juny una reunió de coordinació on participaven els subdelegats de les quatre províncies, el secretari general de la Delegació i els comandaments de tots els cossos policials presents a Catalunya per abordar el dispositiu especial de la jornada de diumenge.  El passat 18 de juny es va realitzar un simulacre de jornada electoral a la Delegació del govern espanyol a Catalunya, que va reproduir la seqüència d'una jornada electoral normal. Sense meses electròniques Pel que fa al conjunt de l'Estat hi ha 36.518.100 ciutadans cridats a les urnes, 7.148 més que en les eleccions del 20-D. S'han disposat més de 57.000 meses electorals on els votants hauran d'elegir els 350 diputats al congrés i els 208 senadors. En una roda de premsa aquest dissabte el subsecretari del Ministeri de l'Interior, Luís Aguilera, ha informat que en aquests comicis el dispositiu de seguretat és 92.870 agents dels diferents cossos policials, una xifra sensiblement superior a altres jornades electorals. Pel que fa a la recollida i enviament dels resultats, aquest cop no funcionaran les meses electròniques, MAES, ja que, segons ha argumentat Aguilera, no hi ha hagut prou temps material per instal·lar-les i a més hi ha hagut motius "pressupostaris" per no fer-ho. El pressupost d'aquesta jornada electoral és de 130. 672.066 euros, 427.000 euros més que el 20D, això és un augment del 0,33% a causa de l'augment d'un 1% en les retribucions i gratificacions del personal mobilitzat durant la jornada. Pel que fa a la dinàmica informativa, la secretària de Comunicació, Carmen Martínez de Castro, ha explicat que, com en altres ocasions, hi haurà una compareixença a les 10.30 hores del matí per informar del desenvolupament de l'obertura dels col·legis, i dues compareixences per informar de la participació, a les 14.30 hores i a les 18.30 hores. Els primers resultats provisionals es podrien donar a les 22.30 hores aproximadament.  El seguiment de les votacions es podrà fer a través del web www.resultados2016.infoelecciones.es

Summary: 5.519.776 catalans estan cridats a les urnes aquest diumenge, 3.345 més que al 20-D


Els comuns volen presentar el nou partit al president i esbrinar les garanties de l’executiu de cara a l’1 d’octubre ACN Barcelona.- El president de la Generalitat, Carles Puigdemont, i el coordinador general de Catalunya en Comú, Xavier Domènech, es reuniran la setmana que ve amb el referèndum sobre la taula. Segons ha avançat l'‘Ara’ i han confirmat fonts dels comuns a l’ACN, Puigdemont ha citat Catalunya en Comú a una trobada que encara no té data tancada. Domènech vol preguntar a Puigdemont per les garanties que preveu l’executiu de cara l’1 d’octubre –els comuns s’han fixat el 8 de juliol com a data per decidir la seva posició de cara al referèndum unilateral. Segons les mateixes fonts, el líder de Catalunya en Comú també explicarà a Puigdemont la creació del nou espai i vol posar sobre la taula aspectes com la corrupció i l'emergència social a Catalunya. La cita s’ha plantejat aquests darrers dies, després que divendres passat el Govern anunciés la data i la pregunta per al referèndum i just la mateixa setmana que ha comparegut al TSJC el diputat de CSQP i secretari tercer de la Mesa del Parlament, Joan Josep Nuet, per la causa contra els cinc membres d’aquest òrgan que van permetre que es votés una resolució sobre el referèndum unilateral en el marc del debat de política general.  Tot i que van coincidir aquest dilluns en acompanyar Nuet al TSJC, la reunió de la setmana que ve serà, doncs, la primera trobada entre Puigdemont i Domènech després que els comuns rebutgessin assistir a la cimera entre Govern i partits de finals de maig i reclamessin en aquell moment el Pacte Nacional pel Referèndum com a espai per respondre a l’Estat en defensa del referèndum. El Pacte es va reunir una setmana després de la cimera, el 6 de juny.  S’havien vist dues setmanes abans, el 22 de maig, ja que Puigdemont i Domènech es van reunir a Madrid en una trobada amb el líder de Podem a l’Estat, Pablo Iglesias, acompanyats del portaveu del PDeCAT, Carles Campuzano, al Centre Cultural Blanquerna. Va ser poca estona abans de la conferència en què el Govern va plantejar l'últim intent de referèndum pactat. Sobre la taula llavors, principalment, la moció de censura de Podem contra Mariano Rajoy que s’ha rebutjat aquesta tarda al Congrés amb l’abstenció, entre d’altres, del PDeCAT.

Summary: Puigdemont i Domènech es reuniran la setmana que ve pel referèndum


El Parlament ha aprovat aquest dijous una moció que exigeix la derogació "immediata" del decret llei del govern espanyol que permet a l'Estat tancar webs i xarxes socials en cas d'"amenaces a l'ordre públic". JxCat, ERC, CatECP i la CUP han votat a favor del text, presentat per JxCat, mentre que Cs, el PSC-Units i el PPC s'han posicionat en contra. Els comuns han donat suport a la iniciativa malgrat que Unides Podem va facilitar la tramitació al Congrés del decret amb la seva abstenció.

Summary: El Parlament exigeix la derogació "immediata" del decret de seguretat digital del govern espanyol que permet tancar webs


La multinacional veterinària Zoetis (Garrotxa) ha adaptat les instal·lacions del centre d'I+D +I que té a la Vall de Bianya (Garrotxa) en temps rècord per poder processar i fer el diagnòstic de les proves PCR de coronavirus del personal sanitari de l'hospital d'Olot. Prèviament, es va fer una avaluació dels riscos i es van revisar tots els protocols de manipulació de mostres per garantir la seguretat dels treballadors de la planta. Segons informa la companyia, també han donat més de 4.000 EPI al sistema de salut pública, entre mascaretes, guants i ulleres. També han compartit protocols amb empreses de la Garrotxa per "normalitzar" els processos de treball durant la crisi de la covid-19.  La multinacional Zoetis, dedicada a la salut animal amb el desenvolupament i comercialització de medicaments i vacunes, ha donat a conèixer algunes de les iniciatives que ha posat en marxa per contribuir en la lluita del coronavirus.  Una de les més destacades és l'adaptació de les instal·lacions de la planta que tenen a la Vall de Bianya (Garrotxa) per processar i fer el diagnòstic de les proves PCR de tot el personal sanitari. "En col·laboració amb el sistema de salut pública, estem treballant sense descans per quan abans millor totes les proves i detectar els professionals sanitaris infectats per aïllar-los i aconseguir així reduir la pressió del virus en un entorn hospitalari", ha afirmat la directora d'Investigació i Desenvolupament de Zoetis Europa, Alicia Urniza. D'altra banda, la companyia ha donat material de protecció al sistema de salut pública amb l'entrega de més de 4.000 unitats de protecció individual (EPI) entre guants, mascaretes i ulleres tot "adaptant les operacions internes" de l'empresa per a la "racionalització" de l'ús d'aquests materials a la planta de producció, detalla el director de Zoetis Manufacturing Centre, Giovanni Inturrisi.  De forma paral·lela, l'empresa també ha compartit protocols d'actuació amb empreses petites i mitjanes de la Garrotxa per "millorar la gestió" de la crisis a partir de mesures de prevenció individual, ambiental, organitzatives i protecció a col·lectius, entre d'altres.

Summary: Zoetis adapta les instal·lacions de la Garrotxa per processar PCR de coronavirus dels sanitaris de l'hospital d'Olot


Vimbodí i Poblet ha declarat Felip VI persona 'non grata' amb els vots d'ERC i l'abstenció de JxCat. Ho ha fet amb una moció registrada pels republicans en què declaren persona 'non grata' el monarca i "qualsevol altre representant de la monarquia espanyola en tant que representant d'un Estat que impedeix el lliure exercici del dret a decidir del poble de Catalunya". La moció també demana que el consistori eviti participar en qualsevol acció que suposi un reconeixement de la figura de Felip VI o de la monarquia. Tot plegat, després que al juliol els Reis visitessin el monestir de Poblet enmig de diverses protestes. En una piulada a Twitter, els republicans -que tenen dos regidors- lamenten el sentit de vot dels cinc regidors de JxCat, ja que consideren que el rebuig a què el monarca torni a Vimbodí i Poblet hauria de ser "total".  ERC ja va demanar la dimissió de l'alcalde, de JxCat, per dir que la visita de Felip VI al juliol resultava "indiferent" als veïns del poble.

Summary: Vimbodí i Poblet declara Felip VI persona 'non grata' amb els vots d'ERC i l'abstenció de JxCat


TMB ha alertat que els serveis mínims decretat per a les aturades dels treballadors del 10, 20 i 24 de maig al metro "també seran insuficients". La direcció considera que el servei es veurà afectat "considerablement" per la vaga i que "no podrà garantir el dret a la mobilitat" de la ciutadania en les franges punta del matí i de la tarda, ni tampoc a la franja de nit, en què els intervals "podran superar els 60 minuts". El Departament de Treball, Afers Socials i Famílies ha ordenat que es mantinguin serveis mínims del 40% en les aturades que es facin en hores punta (de 6.30 h a 9.30 h i de 16.00 h a 20.00 h) i del 20% en la resta. Divendres 10 les aturades seran de 6.00 h a 10.00 h, de 16.00 h a 20.00 h i de 21.35 h a 23.35 h. TMB lamenta els "perjudicis" que aquesta convocatòria ocasionarà a la ciutadania, que des del gener "ja ha suportat" sis jornades de vagues parcials al metro. Aquesta nova campanya d'aturades "resulta a més innecessària", afegeix la direcció del servei, atès que l'empresa "ha donat resposta" als punts plantejats pels sindicats, especialment pel que fa a la gestió "activa i responsable de la crisi dels materials amb contingut d'amiant". Entre d'altres mesures, TMB destaca que "s'ha accelerat" la compra de 42 trens per substituir els més antics, que fins ara s'han retirat uns 6.000 metres quadrats de fibrociment de la xarxa, que s'estan fent exàmens de salut a més de mil treballadors en actiu i més de 400 jubilats i que, fins ara, l'empresa ha "compromès" vuit milions d'euros per retirar amiant i protegir la salut de les persones.

Summary: TMB alerta que els serveis mínims de les vagues del 10, 20 i 24 al metro "també seran insuficients"


Les exportacions gironines han caigut un 23,7% a l'abril per l'efecte de la pandèmia. El coronavirus ha passat factura al sector exterior, coincidint també amb el mes en què el confinament va intensificar-se. En concret, a l'abril, les empreses gironines van exportar productes per valor de 390,7 MEUR. Si es passa la lupa per sectors, però, mentre l'agroalimentari encara manté números verds -a l'abril, va fer un 3,4% més d'exportacions- el segon en importància de la demarcació, el químic, es desploma. Perquè les seves vendes a l'exterior cauen fins a un 26,2%. L'efecte del coronavirus, de retruc, frena el bon inici d'any que havien tingut les exportacions gironines i fa que l'acumulat del 2020 (1.854,4 MEUR) s'equipari amb el del 2019.

Summary: Les exportacions gironines cauen més d'un 23% a l'abril per l'efecte de la pandèmia


L'Audiència de Girona ha condemnat dos homes a 12 anys de presó cadascun per violar una dona en pis de Celrà (Gironès) la matinada del 8 de desembre del 2013. Segons recull la sentència, els agressors Radu Boldizsar i Emilian Alexandru Clapa van coincidir amb la víctima en un bar de la població i la van convidar a anar a casa d'ells per continuar bevent. La dona els va seguir. Un cop al pis, però, i després d'ingerir més alcohol, van obligar la víctima a fer-los una fel·lació. L'agressió no va acabar aquí, a continuació la van portar fins al llit on li van arrancar les mitges i la van violar simultàniament. La sentència recull que els condemnat s'anaven "intercanviant les posicions" mentre durava la violació. L'Audiència els ha condemnat per un delicte d'agressió sexual.

Summary: L'Audiència condemna a 12 anys de presó dos homes que van violar una dona en un pis de Celrà


El Consorci del Museu de Lleida ha presentat aquest dijous un escrit d'al·legacions al jutjat 1 d'Osca per defensar els interessos catalans en el cas Sixena, després que l'Estat, en aplicació de l'article 155, donés l'odre a la Generalitat de no presentar recurs. La intenció del Consorci amb aquest escrit és tirar enrere el requeriment del jutjat al Ministre de Cultura, Íñigo Méndez de Vigo, perquè doni compliment a les resolucions judicials provisionals i lliuri a l'Aragó de les 44 obres d'art en litigi que segueixen al Museu de Lleida. Tot i això, cal recordar que el jutjat 1 d'Osca va rebutjar que el Consorci pregués part en aquest plet i, per tant, el més probable és que rebutgi aquestes al·legacions. El director del Museu de Lleida, Josep Giralt, no descarta aquesta possibilitat però insisteix que el Consorci sempre ha presentat al·legacions i que l'Audiència d'Osca sí que els reconeix com a part. Giralt recorda que ja van presentar un escrit d'al·legacions, a finals de setembre, a l'Audiència explicant quin són els arguments per considerar que la sentència de primera instància de fa dos anys i mig que declara nul·les les compravendes de les obres per part de Catalunya "no és encertada". Aquesta sentència també està recorreguda per la Generalitat i per tot això, Giralt ha assegurat a l'ACN que "necessitem amb més urgència que mai que l'Audiència es pronunciï".

Summary: El Consorci del Museu de Lleida presenta un escrit al jutjat per defensar els interessos catalans en el cas Sixena


Henkel ha anunciat que amplia les seves instal·lacions de Montornès del Vallès (Vallès Oriental) amb una nova línia d'envasament i la construcció d'un nou magatzem automàtic d'última generació de 24.000 metres quadrats, que es convertirà en el nou centre logístic del sud d'Europa per a la divisió de Laundry & Home. Aquest projecte, que s'emmarca dins l'estratègia 2020+ de la companyia que inclou l'aposta per la digitalització i la indústria 4.0, ha implicat "una forta inversió" per a la unitat de negoci de la companyia. Així, la nova línia d'envasament per a detergents líquids suposa l'ampliació de la capacitat productiva de la planta de detergents amb una nova línia d'envasament d'alta velocitat i amb una producció més sostenible, segons indica la companyia. Els detergents líquids, de les marques WiPP Express, Dixan i Micolor, estrenen una nova fórmula un 24% més concentrada, que es presenta en noves ampolles i amb menor pes, contribuint a l'optimització del transport i, conseqüentment, a la reducció de les emissions de CO2. A més, la nova formulació també contribueix a la reducció del consum d'aigua en el procés productiu, a la reducció de la quantitat de residus generats en reduir la quantitat de plàstic utilitzat per dosi i a la reducció d'energia i consum d'aigua en la fase d'ús garantint un rentat òptim a baixes temperatures. Un nou centre logístic automàtic pel sud d'Europa El projecte suposa l'ampliació de la capacitat logística amb un nou magatzem automàtic de 24.000 metres quadrats que disposarà d'una secció totalment robotitzada i una altra de funcionament més convencional amb activitats de 'picking' i 'copacking'.  El nou magatzem podrà moure més d'un milió de palets per any i estarà totalment operatiu el 2020. Amb aquesta innovació, el procés de magatzematge i distribució serà molt més eficient i convertirà la planta de Montornès del Vallés al centre de referència de la companyia pel sud d'Europa. El director de la fàbrica de Montornès del Vallés, Jordi Juncà, ha celebrat que la planta de Montornès hagi estat de nou triada per ampliar les seves capacitats després de la recent inversió per allotjar el hub europeu per a la indústria aeroespacial que estan acabant de construir. "Aquests nous projectes ens consoliden com un centre productiu de referència per al grup”, conclou. El centre de producció de Henkel a Montornès compta amb més de 50 anys d'activitat, produeix més de 200.000 tones a l'any i exporta a més de 60 països. En l'actualitat s'està construint també a Montornès una nova planta de producció d'adhesius per a la indústria aeroespacial.

Summary: Henkel amplia les seves instal·lacions de Montornès amb una nova línia de producció i un magatzem automàtic


Hisenda preveu tornar 1.678 milions d'euros en la campanya de la renda de 2017 a Catalunya, un 5,3% menys que l'exercici anterior. L'Agència Tributària calcula que es presentaran 3.556.000 declaracions a Catalunya (un 1,14% més que l'anterior), de les quals a 2.249.000 seran a retornar. D'altra banda, l'import total a ingressar augmenta un 4,9% fins als 2.206 MEUR amb 1.197.473 declaracions amb resultat a ingressar, segons ha informat aquest divendres en roda de premsa el delegat especial de l'Agència Estatal d'Administració Tributària a Catalunya (AEAT), Gonzalo García de Castro. García de Castro ho ha atribuït al "dinamisme de l'economia" i a la "concurrència de rendes no subjectes a retenció". Els dos primers dies de campanya, els contribuents catalans ja han presentat 141.472 declaracions de l'impost sobre la renda -un 15% més- de les quals 122.810 són devolucions per un import de 104 MEUR. D'aquestes, ja s'ha acordat el pagament de 25.973 per un import de 14,6 MEUR. "La consolidació de la renda web i la nova aplicació de l'Agència Tributària ens permet anar amb una agilitat absoluta", ha afirmat García de Castro. L'exercici anterior va ser el primer en què es va treballar íntegrament amb el sistema de renda web, que va substituir definitivament el programa 'Padre', i aquesta campanya presenta algunes millores. Com a novetat d'enguany, García de Castro ha destacat l'aplicació per al mòbil que permet fer la declaració a través del mòbil o de tauletes. Una altra canvi que ha destacat García de Castro és l'opció de confeccionar la declaració a través d'un assessorament telefònic a través del servei 'El truquem'. La campanya es va iniciar aquest dimecres 4 d'abril per a totes les vies no presencials i la campanya finalitzarà el proper 2 de juliol, tant per a les declaracions positives com negatives. El termini es limita fins al 27 de juny en el cas dels contribuents que hagin d'ingressar i ho facin a través d'un compte bancari.  Impost sobre el patrimoni En relació a l'impost sobre el patrimoni 2017 a Catalunya, la previsió és que augmenti un 1,12% el nombre de declaracions, de 75.182 l'exercici anterior a 76.022. L'import a ingressar també s'incrementa un 2,89%: de 470,5 MEUR a 484,1. García de Castro ha explicat que el "creixement vegetatiu" de la recaptació d'aquest impost es deu a "l'impacte de la col·laboració administrativa internacional".  Gairebé 20 milions de declaracions al conjunt de l’estat espanyol L’AEAT preveu que es presentin 19.945.000 declaracions, xifra que representa un increment en el nombre de contribuents en aquesta campanya en relació a les anteriors. Hisenda també estima que tinguin dret a devolució un total de 13.774.000 declaracions, per un import de 9.468 milions d’euros. D’altra banda, l’Agència Tributària espera que 5.246.000 declaracions surtin amb resultat a ingressar per un import de 2.206 milions d’euros.

Summary: Hisenda preveu tornar 1.678 MEUR en la campanya de la renda 2017 a Catalunya, un 5,3% menys que l'exercici anterior


El conseller de Territori i Sostenibilitat destituït pel 155, Josep Rull, ha insistit aquest dilluns en què JxCat treballa per a què Carles Puigdemont pugui ser un president "legítim i operatiu". Des d'Organyà (Alt Urgell), on ha visitat els treballs que es duen a terme a la carretera C-14 previs a l'excavació del Túnel de Tresponts, ha descartat l'opció d'una presidència "simbòlica". En aquest sentit, ha volgut remarcar que Puigdemont és el candidat que té més suports per a ser investit i que, malgrat les "moltes dificultats" que arriben per part de l'Estat espanyol, es pot assolir "l'equilibri" que permeti complir amb el mandat que va sortir de les eleccions del 21-D i l'aixecament de l'article 155 de la Constitució espanyola. Rull ha assegurat que els dos elements amb els quals JxCat negocia la investidura són que la presidència de Carles Puigdemont sigui "legítima i operativa" i que no treballen amb la hipòtesi que aquesta pugui tenir només un caràcter "simbòlic". "Creiem que es pot aconseguir un equilibri per complir amb el mandat democràtic de les urnes i que s'aixequi per fi el 155", ha dit. El conseller de Territori i Sostenibilitat destituït pel 155 ha visitat, a títol personal, les obres que s'estan duent a terme a la carretera C-14 entre el municipi d'Organyà (Alt Urgell) i el nucli de Montan de Tost, prèvies a la construcció del Túnel de Tresponts que es començarà a excavar el mes vinent. Sobre aquests treballs ha dit que avancen sobre el ritme previst amb l'objectiu que es pugui posar en marxa a finals de 2020 o principis de 2021. Tot i això, preguntat sobre si l'aplicació de l'article de la Constitució espanyola pot alterar l'obra, ha afirmat que la intervenció no s'ha vist afectada però que el 155 sempre és una "amenaça potencial". Rull ha posat com a exemple la paralització de l'acord a l'àrea d'influència de la carretera N-340 de desviar el trànsit de camions per l'autopista AP-7 per assegurar que "el 155 ho precaritza tot" i, ha detallat, "fa que haguem d'estar expenses d'un govern espanyol que justament no es caracteritza per la seva solvència i per complir amb els compromisos". També ha remarcat que "Catalunya està en disposició de fer molta més obra pública" i que, per aquest motiu, cal "més capacitat de prendre decisions i de retenir els recursos que Catalunya genera". En aquest sentit, ha remarcat que el Túnel de Tresponts és una de les quatre grans obres que ha abordat el Departament de Territori i Sostenibilitat, juntament amb les intervencions a la C-58, la C-55 i la C-17. El conseller destituït pel 155 ha visitat les obres prèvies al futur túnel acompanyat, entre d'altres, dels alcaldes de la Seu d'Urgell, Albert Batalla, i d'Organyà, Celestí Vilà, i ha explicat que ha manifestat la seva voluntat de tornar a ser el titular del Departament de Territori i Sostenibilitat. Sobre els treballs, que suposen una inversió de 35,4 milions d'euros a càrrec de la Generalitat, també ha dit que suposaran "un revulsiu de primer nivell" per a la comarca de l'Alt Urgell.

Summary: Rull: "Puigdemont no serà un president simbòlic; serà un president legítim i operatiu"


La Comissió Europea ha donat aquest dijous llum verda a la proposta de Mapfre i el Banc Santander i les seves filials (Grup Santander) per crear una empresa conjunta. Així ho ha anunciat l’executiu comunitari després d’examinar la transacció sota el procediment simplificat de fusions i concloure que no suposaria problemes de competència al mercat. La proposta de Mapfre i el Santander és oferir assegurances no de vida (d’altres tipus) a entitats comercials i pimes. A ulls de la Comissió, no hi ha riscos per a la competència per les “limitades coincidències” i els “enllaços verticals” entre les activitats de les dues companyies en els mercats a Espanya.

Summary: Brussel·les dona llum verda a una empresa conjunta entre Mapfre i el Santander per oferir assegurances a pimes


Gallego avança que els convocants decidiran la data aquest dimecres i que podrien optar pel diumenge 29 de maig ACN Barcelona.-El secretari general de CCOO de Catalunya, Joan Carles Gallego, ha avançat aquest dimarts que les organitzacions socials del país preparen una mobilització unitària contra les “impugnacions dels drets socials” que han representat les darreres sentències del Tribunal Constitucional en relació a lleis com la 24/2015 (de mesures urgents per a afrontar l'emergència en l'àmbit de l'habitatge i la pobresa energètica). En unes declaracions als mitjans de comunicació després de reunir-se amb el president de la Generalitat, Carles Puigdemont, el líder de CCOO ha apuntat que les associacions socials que donen suport a la convocatòria decidiran dimecres la data de la mobilització, que podria ser el proper diumenge 29 de maig, abans d’iniciar-se la campanya electoral. Gallego ha comentat que els sindicats majoritaris de Catalunya, així com organitzacions com la Fapac o la Confavc, entre d’altres, estan darrere de la manifestació. Igualment, ha afegit que han tingut reunions amb Esquerra, CDC, PSC, i les confluències en què participa ICV per sondejar el seu suport a la mobilització contra les darreres decisions el TC. “No n’hi ha prou amb queixar-se” d’aquestes decisions del tribunal, ha afirmat Gallego, sinó que cal seguir reclamant als governs “mesures concretes” per lluitar contra “la pobresa laboral i social, els problemes d’habitatge, la  pobresa energètica” i apostar per “l’estabilitat laboral i la protecció de les persones”, a través de mecanismes com la renda garantida de ciutadania.

Summary: Les organitzacions socials preparen una manifestació unitària contra les “impugnacions dels drets socials” del TC


El número 2 d'ERC a les eleccions espanyoles, Gabriel Rufián, ha lamentat aquest dissabte la mort de Neus Català i ha dit que la formació guanyarà els comicis del 28-A en honor a l'activista antifeixista. "Ho farem per ella", ha exclamat. Durant un acte de campanya a Sabadell, ha constatat que Català mereix un funeral d'estat. Rufián ha elogiat Català i ha afirmat que al llarg de la seva vida va simbolitzar "el millor de la lluita antifeixista". El republicà ha dedicat així les primeres paraules de la seva intervenció en un míting davant de més de 200 persones.

Summary: Rufián lamenta la mort de Neus Català i diu que li dedicaran la victòria d'ERC el 28-A


L'Audiència de Barcelona ha confirmat la inadmissió a tràmit de la querella presentada per la Asociación en Cristo Nuevo Amanecer contra la poetessa Dolors Miquel i l'alcaldessa de Barcelona, Ada Colau, per la possible comissió d'un delicte contra els sentiments religiosos durant la lectura del poema ‘Mare Nostra' durant el lliurament dels Premis Ciutat de Barcelona el 15 de febrer del 2016. El tribunal considera que no es pot admetre aquesta querella perquè ni Miquel ni Colau tenien intenció d'ofendre amb aquesta acció, ni tampoc es pot considerar que hi hagi hagut "vexació per als qui professen o practiquen la religió catòlica". A més, es conclou que l'acció va ser un exercici de llibertat d'expressió i que el poema és una "sàtira". El jutjat d'instrucció número 2 de Barcelona no va admetre a tràmit aquesta querella el març del 2016, decisió que va confirmar al setembre desestimant un recurs de reforma. Ara, l'Audiència de Barcelona confirma la desestimació de la querella tot rebutjant el recurs d'apel·lació presentat per l'associació. "No neguem que els membres de l'associació querellant s'hagin pogut sentir sincerament ofesos", recull la interlocutòria. Tot i això, el tribunal rebutjat que la conducta de Miquel i Colau "sigui objectivament ofensiva". Segons l'Audiència de Barcelona, la seva intenció "no pot afirmar-se que sigui la de ferir o menystenir" un sentiment religiós col·lectiu. A més, el tribunal tampoc considera que la seva acció hagi estat vexatòria per als qui professen o practiquen la religió catòlica. L'Audiència considera que la vexació ha de ser directa, no indirecta, i que per aquest motiu aquest tipus penal tampoc encaixa amb l'acció de les querellades. El tribunal també considera que "la llibertat d'expressió empara no només les informacions o idees que són favorablement rebudes, sinó també aquelles que xoquen, inquieten o ofenen". A més, afegeix que "en les societat democràtiques, els grups religiosos han de tolerar les crítiques publicades i el debat sobre les seves activitats, creences o ensenyaments, sempre que aquestes crítiques no suposin insults intencionats i gratuïts o discurs de l'odi, que constitueixin una incitació a la violència i a la discriminació en contra dels membres d'una religió concreta". L'Audiència considera que aquesta situació no s'ha produït en aquest cas "de cap de les maneres". Per contra, sosté que les paraules recollides per l'oració "no suposen una actitud violenta o discriminatòria cap als fidels catòlics en el sentit de fer burla de les seves conviccions religioses", sinó "una sàtira amb elements crítics que creu convenient una reforma d'aquestes conviccions per ajustar-les a la societat actual i a les necessitats personals i morals dels seus integrants". Polèmica a l'Ajuntament La polèmica per la lectura d'aquest poema es va produir el 15 de febrer del 2016, durant el lliurament dels Premis Ciutat de Barcelona 2015. El president del grup municipal del PP a l'Ajuntament de Barcelona, Alberto Fernández, va abandonar l'acte de lliurament dels Premis Ciutat de Barcelona en el moment en què la poetessa Dolors Miquel havia recitat el polèmic poema 'Mare Nostra', en considerar que el poema era "ofensiu". L'alcaldessa de la ciutat, Ada Colau, va afirmar preuar la "valentia" d'aquells que van voler "trencar el gel al Saló de Cent, que no és fàcil".

Summary: L'Audiència de Barcelona confirma la desestimació de la querella contra Dolors Miquel i Ada Colau pel poema ‘Mare Nostra'


Els joves que vulguin estudiar medicina a partir del curs 2018-19 s'hauran d'enfrontar, amb tota probabilitat a unes proves d'aptitud personal (PAP) com les que s'han fet en mode pilot als estudis de magisteri. Així ho ha avançat el secretari d'Universitats i Recerca, Arcadi Navarro, en unes jornades sobre formació de metges i metgesses. Navarro ha recalcat que el disseny encara no està definit i que per implementar-ho cal buscar el consens de totes les universitats que imparteixen aquests estudis però ha justificat la mesura perquè hauria de permetre '' una futura generació de metges més preparada'' i per tant, seleccionar millor els aspirants a metges en funció d'aptituds i no només a partir de la nota de tall.  Navarro ha recalcat que els estudiants de medicina tenen notes de tall molt altes però creu que ''no ens hem de conformar'' i per això aposta per unes proves d'aptitud personal que permetin afinar encara més la selecció dels alumnes que entren a aquestes facultats. Tot i que el projecte encara està en una fase molt preliminar, les competències comunicatives, per exemple, podrien tenir força pes en aquestes proves,  perquè per Navarro, són importants en aquests estudis per establir una bona relació amb els pacients.  El secretari d'Universitats i Recerca no ha detallat però, el model d'aquestes proves, perquè encara s'està discutint amb els agents implicats, que de moment, ha rebut una ''bona sensació'' perquè les universitats sempre volen millorar. Navarro però, ha assegurat que no hi ha cap voluntat de fer les coses de pressa ni malament.  Ha avançat que podria ser en forma de prova pilot, no vinculant, per anar introduint canvis els anys propers, o de forma generalitzada a tots els estudiants que vulguin començar Medicina el 2018-2019. Tampoc no ha definit quin pes tindrà aquesta prova en l'accés a la universitat ni si serà discriminatòria.  Navarro tampoc no descarta que aquest tipus de prova s'estengui a altres estudis com pot ser les enginyeries. Tot i que ha reconegut que de moment no hi ha cap petició en aquesta línia, creu que és una eina útil per ''encaixar millor'' els estudiants amb els graus escollits. El secretari ha recordat que de cara al curs vinent la Generalitat farà un replantejament de les PAU i no ha descartat que podrien anar en aquesta línia, per tal d'acabar d'adaptar el model competencial a totes les àrees de coneixement.

Summary: Universitats planteja implantar proves d'aptitud personal per entrar a Medicina a partir del 2018


Un grup reduït de simpatitzants de Jusapol ha insultat Carles Puigdemont i els vigilants que custodien la seva residència a Waterloo. En un vídeo publicat per 'Vozpopuli' es pot veure com quatre o cinc persones increpen els vigilants de la residència, que els impedeixen accedir a la casa i criden l'atenció a una de les dones per enfilar-se a un dels pilons de l'entrada. És llavors quan un dels simpatitzants s'enfronta a crits amb el guàrdia de seguretat, a qui diu "gos d’un fastigós" i retreu que protegeixi “una rata fastigosa”. En el vídeo també s'aprecia com algú crida: "Mira la casa del fill de puta!", referint-se a Puigdemont.  Fonts de l'entorn de l'expresident asseguren a l'ACN que aquest tipus d'escenes "no són habituals" i confirmen que la policia belga ja ha identificat les persones que van proferir els insults. En el vídeo es veu com un dels simpatitzants porta una jaqueta amb el símbol de Jusapol i una altra llueix una bandera espanyola. La situació comença quan una de les dones s’enfila al piló que marca el perímetre d’entrada a la casa i una altra ho grava. Un dels vigilants li indica que baixi d’allà i és llavors quan el que va amb la jaqueta de Jusapol l’increpa: “A mi no em facis així amb la mà, com que marxi, que se’n vagi el gos fastigós aquell!”, assegura.  “Sóc més que tu, ni policies sou”, diu al guàrdia, a qui retreu que està protegint una “rata fastigosa”. De fons se sent com una de les dones diu que no molesten a ningú i una altra defensa el seu company, reivindicant que és un “policia nacional”. Finalment, el grup marxa de les portes de la residència: “Vergonya hauríeu de tenir, sou dos gossos d’un fastigós”. Tot i que la informació de 'Vozpopuli' no concreta quan van passar els fets, la setmana passada una delegació de membres de Jusapol va viatjar fins a Brussel·les, convidada per l’eurodiputada Beatriz Becerra (exUPyD) i acompanyada pel diputat de Ciutadans Javier Nart.  En un acte a l’Eurocambra, van reclamar  l’equiparació salarial dels cossos de la Policia Nacional i la Guàrdia Civil respecte les policies autonòmiques. Entre els que van assistir a l’acte al Parlament Europeu hi ha el president de l’associació Jusapol, Natan Espinosa.

Summary: Simpatitzants de Jusapol insulten Puigdemont a les portes de la 'Casa de la República' a Waterloo


Montero diu que aquesta mesura ha de representar un "salvavides" per a molts negocis ACN Madrid.-El Consell de Ministres extraordinari d'aquest divendres ha aprovat un segon tram d'avals públics de 20.000 MEUR d'avals públics íntegrament per a empreses i autònoms afectats per la caiguda de l'activitat com a conseqüència de la crisi del coronavirus. L'objectiu és que se'n beneficiïn 1,3 milions d'empreses i autònoms per garantir la continuïtat de la seva activitat després d'una primera línia de 20.000 MEUR aprovada fa unes setmanes, que preveia que només el 50% fos per a pimes i autònoms. Segons la ministra d'Hisenda i portaveu del govern espanyol, María Jesús Montero, l'Estat garanteix l'aval de l'operació fins al 80% i ha assenyalat que aquesta mesura és un "salvavides" per a molts negocis. Per aquest motiu, Montero ha subratllat que els bancs que tramitin aquests avals de l'ICO han d'oferir crèdits en el menor interès, majors terminis de devolució i una carència i ha deixat clar que "en cap cas" poden anar associats a al contractació d'altres productes financers de les entitats. La ministra portaveu ha assegurat que es vol protegir les petites i mitjanes empreses i autònoms de "qualsevol tipus d'abús" i que "la injecció de liquiditat permetrà que el teixit productiu comptin amb més mitjans resistir millor l'impacte de l'emergència sanitària. En aquest sentit, el Banc d'Espanya va afirmar que supervisaria les entitats financeres perquè complissin la normativa que revisaria els protocols adoptats pels bancs per avaluar la seva fiabilitat, mentre que l'Associació Espanyola de la Banca es va comprometre a no vincular els crèdits ICO a altres productes bancaries, com assegurances de vida, tal com van denunciar alguns autònoms. D'aquesta manera, aquests 20.000 MEUR se sumen als que ja va aprovar el govern fa uns dies i formen part dels quasi 100.000 milions d'euros que en total el govern destinarà a afrontar els efectes del coronavirus. Segons Montero, l'executiu anirà "monitoritzant en cada moment la situació" per decidir com aniran facilitant les futures línies de crèdit.

Summary: El govern espanyol aprova un segon tram d'avals públics de 20.000 MEUR per a empreses i autònoms